Mercedes-Benz SL-klass (R129)

**Mercedes-Benz R129**, hiljem **SL-klass**, on Mercedes-Benzi aastatel 1989–2001 toodetud kaheukseline rotster, mis vahetas välja mudeli R107.

Alates 1971. aastast oli Mercedes-Benz tootnud kaheukselist rotsterit R107. Sellele hakati järeltulijat projekteerima juba 1970. aastate keskel, kuid Mercedes-Benzi prioriteetideks olid uued W201 ja W124 sedaanid, mille arenduskulud olid suured. Seetõttu pandi uue rotsteri disain ootele ning R107 oli tootmises kokku 18 aastat.

Töö jätkus 1982. aastal, disain valmis 1984. aastal ja patent saadi 2. oktoobril 1986. R129 disainiti uue W124 lühendatud šassiile, kuid oli spetsiifilisem kabrioletile ja omas eelkäijast suuremat väändejäikust.

## Mudelivalik

### Esimene seeria (1989–1993)
Autot esitleti märtsis 1989 Genfi autonäitusel. Esimesed mudelid olid
* **300SL** (129.060), mis kasutas 2960 cm³ M103 12 klapiga reaskuuest (103.984) võimsusega 140 kW (190 hj), hinnaga 89 490 DEM;
* **300SL-24** (129.061), mis kasutas sama töömahuga, kuid 24 klapiga M104 reaskuuest (104.981) võimsusega 170 kW (231 hj), hinnaga 99 180 DEM;
* **500SL** (129.066), mis kasutas uut 32 klapiga M119 V8-mootorit (119.960; 4973 cm³) võimsusega 240 kW (326 hj), hinnaga 125 400 DEM.

Kuuesilindrilised mootorid olid standardis 5-käigulise manuaalkäigukastiga, lisavarustuses 4-käiguline automaatkäigukast (W4A040, 722.3). V8-mootorit sai ainult automaatkäigukastiga. Aasta lõpus oli 300SL-24 mudelile lisavarustusena saadaval ka 5-käiguline automaatkäigukast (W5A030, 722.5).

USA turule tuli R129 1990. mudeliaastal, seal müüdi 300SL-24 mudelina 300SL (73 500 dollarit) ja 500SL (83 500 dollarit). 1990. aasta Euroopa aasta auto valimisel tuli R129 Citroën XM järel teiseks.

### Esimene uuendus ja SL-klass (1993–1998)
Esimene suurem uuendus toimus 1993. aastal, kui Mercedes-Benz hakkas mudelinimetusi ühtlustama. R129 sai nüüd ametlikuks nimeks **SL-klass**. Varem seisis mootori suurust märkiv number tähise ees (nt 500SL), nüüd aga mudelitähise järel (nt SL500).

Uuendati ka mootoreid, senise mehaanilise-elektroonilise KE-Jetronicu kütuse sissepritsesüsteemi asemele tuli uus mikroprotsessoritega LH-Jetronic.
* 300SL vahetas välja **SL280** (129.058), mis kasutas 24-klapist 2799 cm³ R6 (104.943) võimsusega 142 kW (193 hj), hinnaga 114 655 DEM.
* 300SL-24 asemele tuli **SL320** (129.063), mille mootorit suurendati 3199 cm³-ni (104.991), kuid võimsus jäi samaks (170 kW (231 hj)), hinnaks 125 925 DEM.
* 500SL muutus **SL500**ks (129.067), mootori (nüüd 119.972) võimsus veidi langes 235 kW (320 hj)-le, hinnaks 160 310 DEM.
* Mudelivaliku tippu lisandus **SL600** (129.076), mis kasutas W140 S-klassil debüteerunud M120 V12-mootorit, töömahuga 5987 cm³ ja võimsusega 290 kW (394 hj) (120.981), hinnaks 220 110 DEM.

SL280 oli standardis 5-käigulise manuaalkäigukastiga, lisavarustuses 4- või 5-käiguline automaatkäigukast; SL320 oli standardis 5-käigulise automaatkäigukastiga; SL500 ja SL600 olid kõrgema pöördemomendi tõttu saadaval vaid 4-käigulise automaatkäigukastiga.

Septembris 1995 esitleti Frankfurdi autonäitusel facelifti läbinud R129 (nn *Phase 2*). Mootorid jäid samaks, kuid kõigi mootoritega hakati nüüd kasutama uut elektroonilist 5-käigulist 5G-Tronic automaatkäigukasti (722.6). Lisaks oli SL280 endiselt saadaval 5-käigulise manuaalkäigukastiga. Samuti lisati SL600 standardvarustusse ja SL500 lisavarustusse ksenoonlaternad ning ESP stabiilsuskontroll.

### Teine uuendus (1998–2001)
Aprillis 1998 esitleti Torino autonäitusel järgmise facelifti läbinud R129 (nn *Phase 3*). SL600 kasutas edasi senist M120 V12-mootorit, kuid teised mudelid said uued mootorid, millel oli nüüd 3 klappi silindri kohta (2 sisse- ja 1 väljalaske).
* **SL280** (129.059) ja **SL320** (129.064) said uue M112 18 klapiga V6-mootori (vastavalt 112.923, 2799 cm³ 150 kW (204 hj) ja 112.943, 3199 cm³ 165 kW (224 hj)).
* **SL500** (129.068) hakati kasutama 24-klapist M113 V8-mootorit (113.961, 4966 cm³) võimsusega 225 kW (306 hj).

## AMG mudelid
Pärast tuuningufirma AMG minekut Mercedese omandusse ilmusid mudelivalikusse ametlikud AMG versioonid.
* Esimeseks ametlikult müüdud mudeliks sai SL500-l põhinev **SL60 AMG**, mille mootorit suurendati 5956 cm³-ni, võimsusega 280 kW (381 hj), hinnaga 194 580 DEM.
* SL60 AMG vahetas hiljem välja uus **SL55 AMG** (113.985, 5439 cm³ V8, 260 kW (354 hj)).
* Lisandus ka SL600-l põhinev **SL73 AMG**, mis kasutas 7291 cm³-ni suurendatud V12-mootorit (120.990), võimsusega 386 kW (525 hj).

AMG mudelite tootmisarvud sisalduvad allolevas tabelis vastavate baasmudelite (SL500 ja SL600) numbrite all. Kokku toodeti 633 SL60, 65 SL55, 150 SL70, 35 SL72 ja 50 SL73 AMG mudelit. SL73 AMG 7,3-liitrist mootorit kasutati hiljem superautol Pagani Zonda F.

## Tootmise lõpp ja arvud
Viimased R129 toodeti juulis 2001, kui tootmisse läks järglasmudel R230. Viimastest autodest maksid 2001. aasta alguses SL280 131 135, SL320 142 705, SL500 176 965 ja SL600 226 432 DEM. USAs olid viimasena saadaval 2002. mudeliaastal SL500 (83 800 dollarit) ja SL600 (128 950 dollarit).

Kokku toodeti 12 aastaga umbes 205 000 autot:

## Viited